બાળકના આગમનની સાથે જ માતા પિતાનો પણ જન્મ થયો ગણાય. દરેક વ્યક્તિ પોતાની હેસિયત પ્રમાણે કે કયારેક એનાથી પણ વધુ પોતાના સંતાનો માટે સપના સેવે છે. પોતાના લાડકવાયાને તે દુનિયાની દરેક તકલીફોની દુર રાખવા પ્રયત્ન કરે છે. એમાં કંઇ ખોટુ પણ નથી. પરંતુ ઘણી વખત આપણે જિંદગીમાં જે નથી મેળવી શકતા એ આપણે આપણા સંતાન પાસે ઈચ્છીએ છીએ. બાળ ઉછેરમાં સૌથી મહત્વનું છે કે તમારા બાળક ના સ્વતંત્ર અસ્તિત્વને સ્વિકારો, એને જાણો અને સમજવાની કોશીષ કરો. આજના સંતાનોની સૌથી મોટી ફરિયાદ છે કે તેમને કોઇ સમજતુ નથી અને સામે પક્ષે વાલીઓને પણ થતું હોય છે કે બાળક તેમને ગણકારતા નથી. બને વચ્ચે એક સમજણ પૂર્વકનો સંવાદ અને એક બીજાનો આદર અગત્યના છે.